《水调歌头 其三 寄陆务观》
宋代·韩元吉

明月照多景，一话九经年。故人何在，依约蜀道倚青天。

豪气如今谁在。剩对岷峨山水。落纸起云烟。应有阳台女，来寿隐中仙。

相如赋，王褒颂，子云玄。兰台麟阁，早晚飞诏下甘泉。

梦绕神州归路。却趁鸡鸣起舞。馀事勒燕然。白首待君老，同泛五湖船。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。